
[bookmark: TextBodyBegin]Europa-Parlamentet,
–	der henviser til sine tidligere beslutninger om Den Demokratiske Republik Congo (DRC),
–	der henviser til den internationale konvention om borgerlige og politiske rettigheder, som DRC ratificerede i 1976, og til det afrikanske charter om menneskers og folks rettigheder,
–	der henviser til verdenserklæringen om menneskerettigheder og til principperne og retningslinjerne for retten til retfærdig rettergang og retshjælp i Afrika,
–	der henviser til forretningsordenens artikel 150, stk. 5, og artikel 136, stk. 4,
A.	der henviser til, at Jean-Jacques Wondo, en belgisk-congolesisk ekspert i sikkerhed, militær og politik, blev inviteret til Kinshasa i februar 2024 for at lede reformer af det congolesiske nationale efterretningsagentur, ANR;
B.	der henviser til, at Wondo efter et mislykket kup den 19. maj 2024 blev pågrebet og anklaget for at være "intellektuel gerningsmand", selv om han hele tiden har bedyret sin uskyld; der henviser til, at anklagerne byggede på fremtvungne og utroværdige vidneudsagn;
C.	der henviser til, at Wondo og 36 andre den 13. september 2024 blev dømt til døden af en militærdomstol i en retssag, som af mange iagttagere blev fordømt for alvorlige krænkelser af retten til en retfærdig rettergang og manglen på troværdigt bevismateriale;
D.	der henviser til, at Wondos helbred siden fængslingen er blevet alvorligt svækket, og at hans tilstand kræver lægehjælp;
E.	der henviser til, at DRC i marts 2024 ophævede et moratorium for henrettelser, hvilket førte til en kraftig stigning i antallet af dødsdomme, og at dette er i modstrid med landets forpligtelser i henhold til den humanitære folkeret;
1.	fordømmer på det kraftigste de dødsdomme, der er afsagt over Wondo og flere andre personer, og de alvorlige krænkelser af deres ret til en retfærdig rettergang;
2.	opfordrer indtrængende DRC's regering til omgående at omstøde dødsdommene, genindføre moratoriet for henrettelser og tage skridt til helt at afskaffe dødsstraffen;
3.	udtrykker dyb bekymring over Wondos forværrede helbred, opfordrer til, at han øjeblikkelig gives lægebehandling, og forlanger, at han omgående løslades;
4.	fordømmer misbruget af militærdomstole til at retsforfølge Wondo og opfordrer DRC til at bringe sin retspraksis i overensstemmelse med internationale og regionale menneskerettighedsforpligtelser;
5.	gentager sin kategoriske modstand mod dødsstraf under alle omstændigheder og opfordrer til universel afskaffelse heraf;
6.	opfordrer EU's delegation i Kinshasa, Tjenesten for EU's Optræden Udadtil og medlemsstaternes udenrigsministre til at intensivere deres samarbejde med DRC's myndigheder med særligt fokus på respekt for menneskerettighederne, retsvæsenets uafhængighed og retsstatsprincippet;
7.	opfordrer til, at der gennemføres systemiske reformer i DRC for at genopbygge retsvæsenet til en uafhængig, retfærdig og effektiv institution, som garanterer en retfærdig rettergang og beskyttelse af de grundlæggende rettigheder;
8.	pålægger sin formand at sende denne beslutning til Rådet, Kommissionen, næstformanden for Kommissionen/Unionens højtstående repræsentant for udenrigsanliggender og sikkerhedspolitik, Den Demokratiske Republik Congos regering og parlament samt øvrige relevante internationale organer.

